AKP ได้งานเผาทำลายงาช้างของกลางจำนวน 2,155 กก.
AKP ได้งานเผาทำลายงาช้างของกลางจากกรมอุทยานแห่งชาติจำนวน 2,155 กิโลกรัม
26 ส.ค. 2558

นายวันชัย เหลืองวิริยะ ประธานกรรมการบริหาร บริษัท อัคคีปราการ จำกัด (มหาชน) หรือ AKP เปิดเผยว่า เมื่อวันที่ 26 สิงหาคม 2558 กรมอุทยานแห่งชาติสัตว์ป่าและพันธุ์พืช นำงาช้างของกลาง ที่ดำเนินคดีสิ้นสุดและตกเป็นของแผ่นดินแล้วรวม 2,155 กิโลกรัม มูลค่ากว่า 100 ล้านบาท ผ่านการบดและบรรจุถังเข้ามาจัดพิธีเผาทำลายที่เตาเผากากอุตสาหกรรมอันตรายด้วยความร้อนสูงของบริษัทในนิคมอุตสาหกรรมบางปู จังหวัดสมุทรปราการ
โดยมี รมว.ทรัพยากรธรรมชาติและสิ่งแวดล้อม, รองผู้ว่าการการนิคมอุตสาหกรรมแห่งประเทศไทย ,นายจอห์น อี สแกนนอน เลขาธิการคณะกรรมการอนุสัญญาว่าด้วยการค้าระหว่างประเทศซึ่งชนิดสัตว์ป่าและพืชป่าที่ใกล้สูญพันธุ์ (ไซเตส) และสื่อมวลชนร่วมเป็นสักขีพยาน
ทั้งนี้การเผาทำลายงาช้างบดในเตาความร้อนสูงจะไม่เหลือซากของงาช้างที่นำกลับมาใช้ประโยชน์ได้อีก โดยเถ้าถ่านของงาช้างจะถูกนำไปฝังกลบที่ศูนย์บริหารจัดการกากอุตสาหกรรมของบริษัท เบตเตอร์ เวิลด์ กรีน จำกัด (มหาชน) หรือ BWG ในจังหวัดสระบุรี ซึ่งปัจจุบันเตาเผาทำลายกากอุตสาหกรรมที่เป็นอันตรายด้วยความร้อนสูง มีเพียงเตาที่บริหารจัดการโดยอัคคีปราการเพียงเตาเดียวเท่านั้นในประเทศไทยที่มีระบบดักจับมลพิษทางอากาศได้ 100% ทำให้การเผาทำลายสารที่เป็นอันตรายทุกชนิดจะปลอดภัยต่อสิ่งแว้มล้อมได้ถึง 100% ซึ่งการเผาทำลายงาช้างครั้งนี้เป็นไปตามเจตจำนงค์ของบริษัทที่จะให้ความร่วมมือและสนับสนุนการดำเนินงานตามนโยบายของรัฐบาล ตลอดจนให้ความสำคัญกับการปฏิบัติตามกฎหมาย ข้อกำหนดต่างๆ ที่เกี่ยวข้องกับสิ่งแวดล้อมอย่างเคร่งครัด
สำหรับเตาเผากากอุตสาหกรรมอันตรายด้วยวิธีการเผาด้วยความร้อนสูงแห่งนี้ เป็นเตาที่ลงทุนโดยกรมโรงงานอุตสาหกรรมนับเป็นเตาเผากากอุตสาหกรรมอันตรายแห่งแรกของประเทศไทย มีวัตถุประสงค์เพื่อกำจัดของเสียอุตสาหกรรมอันตรายให้ถูกหลักวิชาการ มีระบบกำจัดของเสีย ระบบบำบัดอากาศเสียก่อนปล่อยออกสู่บรรยากาศ โดยเตาเผาแห่งนี้มีความสามารถในการกำจัดขยะอุตสาหกรรมทั้งที่เป็นของแข็ง ของเหลว กากตะกอน ก๊าซ ตลอดจนขยะติดเชื้อจากโรงพยาบาลได้อย่างมีประสิทธิภาพ ตั้งอยู่ในพื้นที่นิคมอุตสาหกรรมบางปู จังหวัดสมุทรปราการ
โดย AKP เป็นผู้รับสัมปทานบริหารจัดการเตาเผาดังกล่าวให้เป็นไปตามเจตนารมณ์ของกรมโรงงานอุตสาหกรรม ซึ่งปัจจุบันสามารถเผาทำลายกากอุตสาหกรรมได้ถึงวันละ 150-200 ตัน ทำให้บริษัทมีความพร้อมรองรับกากอุตสาหกรรมที่เป็นอันตรายได้จากโรงงานอุตสาหกรรมทั่วประเทศ